
[bookmark: _Hlk137558644][bookmark: _Hlk160542626][bookmark: _Hlk160554821][bookmark: _Hlk166656665]privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Transport rapid, convenabil, la prețuri accesibile și, mai presus de toate, favorabil climei pentru toți europenii”
(Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj.] 

întrucât:
(1)	La 5 februarie 2026, Comisiei i-a fost prezentată o cerere de înregistrare a unei inițiative cetățenești europene intitulate „Transport rapid, convenabil, la prețuri accesibile și, mai presus de toate, favorabil climei pentru toți europenii”.
(2)	Scopul inițiativei, astfel cum a fost exprimat de organizatori, este de a solicita Comisiei „[t]ransformarea călătoriilor cu trenul într-o adevărată alternativă la aviație, prin crearea unei rețele și a unei organizații continentale puternice și prin eliminarea dezechilibrelor de pe piață”. Mai precis, organizatorii propun: introducerea unei taxe pe combustibilii de aviație la nivelul UE (acciza pe kerosen); eliminarea scutirilor de TVA și introducerea unor prețuri echitabile, precum și alocarea de venituri unei organizații feroviare europene puternice, cu autoritate amplă.
(3)	Comisia consideră că ar putea adopta propuneri de acte juridice, în temeiul articolului 113 și al articolului 91 din Tratatul privind funcționarea Uniunii Europene, pentru a introduce o acciză pe kerosen, pentru a elimina scutirile de TVA și pentru a aloca venituri unei organizații feroviare europene puternice, cu autoritate amplă.
(4)	Din acest motiv, Comisia consideră că niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
(5)	Această concluzie nu afectează efectuarea unei evaluări pentru a se stabili dacă, în acest caz, sunt îndeplinite condițiile concrete de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale. 
(6)	Grupul de organizatori a furnizat toate documentele necesare pentru a dovedi că îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(7)	Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(8)	Prin urmare, inițiativa intitulată „Transport rapid, convenabil, la prețuri accesibile și, mai presus de toate, favorabil climei pentru toți europenii” ar trebui înregistrată.
(9)	Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu presupune confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei, 

ADOPTĂ PREZENTA DECIZIE: 
Articolul 1
Se înregistrează inițiativa cetățenească europeană intitulată „Transport rapid, convenabil, la prețuri accesibile și, mai presus de toate, favorabil climei pentru toți europenii”. 
Articolul 2
Prezenta decizie se adresează grupului de organizatori ai inițiativei cetățenești intitulate „Transport rapid, convenabil, la prețuri accesibile și, mai presus de toate, favorabil climei pentru toți europenii”, reprezentat de Jim ODENHOVEN și Nils LEHMAN, care acționează în calitate de persoane de contact.
 
Adoptată la Bruxelles, 25.3.2026
	Pentru Comisie
	Maroš ŠEFČOVIČ
	Membru al Comisiei

